b'\n_START_ARTICLE_\nT\xc3\xb8nsberg Middelalderfestival\n_START_PARAGRAPH_\nT\xc3\xb8nsberg Middelalderfestival er en festival i T\xc3\xb8nsberg i Vestfold med ulike kulturaktiviteter l\xc3\xb8st knyttet til T\xc3\xb8nsbergs rolle som en av \xc3\xa5tte middelalderbyer i norsk historie, det vil si i byens storhetstid p\xc3\xa5 1200-tallet fram til den \xc3\xb8deleggende bybrannen i 1536. Underholdning og delarrangementer er s\xc3\xa6rlig rettet mot barn og unge. De har blant annet best\xc3\xa5tt av oppvisninger og opptog i middelalderdrakter, markedsaktiviteter og formidling av middelalderhistorie til skolebarn._NEWLINE_Per Spildra i gj\xc3\xb8glertruppen Stella Polaris startet T\xc3\xb8nsberg Middelalderfestival i 1988. Den har siden blitt avholdt med ujevne mellomrom, og i 2011 ble festivalen arrangert for niende gang. Arrangementet avholdes vanligvis i l\xc3\xb8pet av tre dager en helg i mai eller juni. _NEWLINE_T\xc3\xb8nsberg Middelalderfestival er blitt drevet som stiftelse siden 2002. Arrangementet st\xc3\xb8ttes \xc3\xb8konomisk av T\xc3\xb8nsberg kommune og Vestfold fylkeskommune som hovedbidragsytere, samt av private sponsorer i det lokale n\xc3\xa6ringslivet. _NEWLINE_I 2011 var anslagsvis rundt 5000 betalende, pluss 1500 skolebarn, innom festivalen. T\xc3\xb8nsberg Middelalderfestival sysselsatte da omkring 150 frivillige. _NEWLINE_Under Middelalderfestivalen I T\xc3\xb8nsberg i 2012 og 2013 foregikk samtidig Sagafestivalen, en litteraturfestival med fokus p\xc3\xa5 historiske romaner og historisk faglitteratur fra tidsperioden 500\xe2\x80\x931500.'